《和裴库部十二韵》
宋代·刘攽

怀人存蔽芾，招隐赋窅窊。贤杰多能事，音徽自不瑕。

偶然新朴斫，一笑为欢呀。夏屋已隆栋，清池非沤麻。

望赊随朔雁，坐久至昏鸦。好事逢诸彦，佳声播四遐。

燕游安以乐，诗语正而葩。霜应丰山石，灰飞河内葭。

凉秋将落帽，斜汉挹浮槎。老木围岑寂，苍苔积鬖髿。

瑶光天不远，圭影日无差。莫怪长吟苦，良金出汰沙。

作者简介：刘攽bān（1023～1089）北宋史学家，刘敞之弟。字贡夫，一作贡父、赣父，号公非。临江新喻（今江西新余）人，一说江西樟树人。庆历进士，历任曹州、兖州、亳州、蔡州知州，官至中书舍人。一生潜心史学，治学严谨。助司马光纂修《资治通鉴》，充任副主编，负责汉史部分，著有《东汉刊误》等。